**GUVERNUL ROMÂNIEI**

****

**ORDONANŢĂ DE URGENȚĂ**

**pentru modificarea**

**Ordonanței de urgență a Guvernului nr. 133/ 2020**

**privind unele măsuri pentru sprijinirea categoriilor de elevi cei mai defavorizaţi care beneficiază de sprijin educaţional pe bază de tichete sociale pe suport electronic pentru sprijin educaţional acordate din fonduri externe nerambursabile, precum şi unele măsuri de distribuire a acestora**

   Prin Ordonanţa de urgenţă a Guvernului nr.133/2020 privind unele măsuri pentru sprijinirea categoriilor de elevi cei mai defavorizaţi care beneficiază de sprijin educaţional pe bază de tichete sociale pe suport electronic pentru sprijin educaţional acordate din fonduri externe nerambursabile, precum şi unele măsuri de distribuire a acestora, cu modificările ulterioare, s-a avut în vedere implementarea de măsuri care să vizeze, în această perioadă generată de criza COVID-19, una dintre cele mai afectate categorii de persoane, cea a copiilor celor mai dezavantajaţi din învăţământul de stat preşcolar, primar şi gimnazial, fără sprijin material, cu venituri la nivelul veniturilor sociale minime acordate familiei acestora, pentru care sunt necesare, pe de o parte, servicii sociale de sprijin, iar, pe de altă parte, sprijin constând mai ales în asigurarea de materiale şcolare, constând în rechizite şi vestimentaţie necesare frecventării şcolii, pentru a evita manifestarea riscului de sărăcie extremă în rândul populaţiei celei mai expuse riscurilor de orice natură,

deoarece organizațiile partenere prevăzute în Ordonanța de urgență a Guvernului nr. 133/2020, cu modificările ulterioare, nu au capacitatea administrativă de a gestiona măsuri multiple simultane, finanţate în cadrul Programului operaţional Ajutorarea persoanelor defavorizate (POAD), se impune modificarea categoriilor de organizații partenere implicate în mecanismul de colectare a datelor din fiecare județ și de distribuire a tichetelor sociale pe suport electronic pentru sprijin educațional de la beneficiar către destinatarii finali,

deoarece alocarea financiară stabilită în cadrul Ordonanței de urgență a Guvernului nr. 133/2020 este insuficientă pentru a oferi sprijin educațional tuturor copiilor care se încadrează în criteriile stabilite, având în vedere creșterea gradului de abandon școlar cauzat de gradul ridicat de nevoie socio-economice ale familiilor copiilor dezavantajați, în contextul epidemiologic al pandemiei SARS-CoV-2, conform datelor actualizate oficiale,

este nevoie de o intervenție de urgență, în vederea demarării implementării acestei măsuri la nivel național, având în vedere imposibilitatea implementării acestei măsuri în cadrul anului școlar 2020-2021, pentru anul școlar 2021-2022, pentru a suprapune posibilitatea oferirii de sprijin educațional odată cu începerea anului școlar sau în prima parte a acestuia, pentru ca măsura să își atingă obiectivul, respectiv reducerea abandonului școlar, care a devenit deosebit de semnificativ în contextul socio-economic generat de pandemia SARS-CoV-2,

neadoptarea modificărilor și completărilor propuse determină imposibilitatea acordării în cadrul Programului operaţional Ajutorarea persoanelor defavorizate a unui sprijin financiar pentru copiii cei mai defavorizați, în contextul pandemiei de COVID-19,

întrucât neadoptarea unor măsuri în regim de urgenţă pentru copiii cei mai defavorizați ar conduce la blocarea/întârzierea lansării măsurii aferente POAD 2014-2020, precum și imposibilitatea acordării sprijinului educațional tuturor copiilor dezavantajați care se încadrează în criteriile stabilite prin prevederile Ordonanței de urgență a Guvernului nr. 133/2020 şi, implicit, la pierderea unor sume considerabile din fondurile europene alocate României,

deoarece în lipsa acestei intervenții, respectiv de modificare a textului actului normativ în cauză, în conformitate cu prevederile Regulamentului (UE) nr. 223/2014 al Parlamentului european și al Consiliului din 11 martie 2014 privind Fondul de ajutor european destinat celor mai defavorizate persoane, cu modificările și completările ulterioare, în sensul introducerii unui mecanism mai flexibil, care să confirme în timp real datele pe care le pune la dispoziția beneficiarului sistemul de învățământ, prin Sistemul Informatic Integrat al Învățământului din România (S.I.I.I.R), este dificil de colectat grupul țintă eligibil,

având în vedere că elementele mai sus menţionate vizează interesul public şi strategic, sunt o prioritate a Programului de guvernare şi constituie o situaţie extraordinară, a cărei reglementare nu poate fi amânată, se impune adoptarea de măsuri imediate pe calea ordonanţei de urgenţă.

În temeiul art. 115 alin. (4) din Constituţia României, republicată,

**GUVERNUL ROMÂNIEI adoptă prezenta ordonanţă de urgență:**

**Art.I. Ordonanța de urgență a Guvernului nr. 133/2020 privind unele măsuri pentru sprijinirea categoriilor de elevi cei mai defavorizați care beneficiază de sprijin educațional pe bază de tichete sociale pe suport electronic pentru sprijin educațional acordate din fonduri externe nerambursabile, precum și unele măsuri de distribuire a acestora, publicată în Monitorul Oficial al României, Partea I, nr. 726 din 12 august 2020, se modifică după cum urmează:**

**1.** – La articolul 2, litera e) se modifică și va avea următorul cuprins:

”e) organizaţie parteneră – Ministerul Educației, unitățile de învățământ de stat preșcolar, primar și gimnazial, inspectoratele școlare județene și Inspectoratul Școlar al Municipiului București.”

**2.** – La articolul 4, alineatele (3) și (4) se modifică și vor avea următorul cuprins:

”(3) Organizaţiile partenere ale beneficiarului stabilite conform art. 2 lit. e) au următoarele atribuții:

a) reprezentanții unităților de învățământ de stat preșcolar, primar și gimnazial identifică și întocmesc listele cu destinatarii finali. Aceștia își asumă datele, introducându-le totodată în sistemul național de indicatori privind educația, prin intermediul Sistemului Informatic Integrat al Învățământului din România (S.I.I.I.R), sub-modulul rezervat indicatorilor S.N.S.E.D.

b) reprezentanții inspectoratelor școlare județene și ai Inspectoratului Școlar al Municipiului București asigură transmiterea informațiilor de la Beneficiar către reprezentanții unităților de învățământ de stat preșcolar, primar și gimnazial, monitorizând procesul de colectare a datelor.

c) reprezentanții inspectoratelor școlare județene și ai Inspectoratului Școlar al Municipiului București asigură distribuția tichetelor sociale pe suport electronic pentru sprijin educaţional unităților de învățământ de stat preșcolar, primar și gimnazial, care le transmit beneficiarilor finali.

d) Ministerul Educației colaborează cu Ministerul Investițiilor și Proiectelor Europene pentru a asigura o bună comunicare a informațiilor specifice S.N.S.E.D., precum și pentru a asigura distribuirea tichetelor sociale pe suport electronic pentru sprijin educațional.

(4) În calitate de coordonator al S.N.S.E.D., Ministerul Investițiilor și Proiectelor Europene colaborează cu Ministerul Educației pentru a:

a) se asigura că se transmit listele destinatarilor finali colectate pentru S.N.S.E.D. în sistemul național de indicatori privind educația prin intermediul Sistemului Informatic Integrat al Învățământului din România, care vor cuprinde: numele și prenumele destinatarului final, adresa de domiciliu și codul numeric personal ale acestora și ale unui părinte/reprezentant legal/tutore și veniturile generate în ultimele 3 luni înaintea începerii anului școlar.

b) intermedia relația cu inspectoratele școlare județene și Inspectoratul Școlar al Municipiului București, respectiv cu unitățile de învățământ de stat preșcolar, primar și gimnazial, în vederea actualizării datelor colectate S.N.S.E.D.”

**3.** – La articolul 4, alineatele (5)-(7) se abrogă.

**4.**– La articolul 6, alineatele (6) - (10) se modifică și vor avea următorul cuprins:

”(6) Beneficiarul asigură distribuirea tichetelor sociale pe suport electronic pentru sprijin educațional de la unitatea emitentă către inspectoratele școlare și Inspectoratul școlar al Municipiului București, conform listelor cu destinatarii finali colectate pentru S.N.S.E.D. în sistemul național de indicatori privind educația, prin intermediul Sistemului Informatic Integrat al Învățământului din România și transmise de către Ministerul Educației.

(7) Inspectoratele școlare și Inspectoratul școlar al Municipiului București distribuie tichetele sociale pe suport electronic pentru sprijin educațional către unitățile de învățământ de stat preșcolar, primar și gimnaziale de pe raza teritorială unde își au domiciliul sau reședința destinatarii finali, împreună cu informațiile necesare privind lista unităților afiliate.

(8) Reprezentanții unităților de învățământ de stat preșcolar, primar și gimnazial transmit destinatarilor finali tichetele sociale pe suport electronic pentru sprijin educațional împreună cu informațiile necesare privind lista unităților afiliate de pe raza teritorială unde aceștia își au domiciliul sau reședința.

(9) Pentru destinatarii finali nedeplasabili, reprezentanții unităților de învățământ de stat preșcolar, primar și gimnazial au obligația de a asigura serviciul de livrare a tichetului electronic la domiciliul sau reședința acestora.

(10) Procedura specifică de distribuire a tichetelor sociale pe suport electronic pentru sprijin educaţional, precum si procedura specifică de returnare a acestora către beneficiar - Ministerul Investițiilor și Proiectelor Europene, a eventualelor sume rămase neutilizate aferente tichetelor sociale pe suport electronic pentru sprijin educaţional, precum şi mecanismul de implementare aferent se aprobă prin ordin comun al ministrului investitiilor si proiectelor europene și ministrului educatiei. ”

**5.** Articolul 8 se modifică și va avea următorul cuprins:

”Art. 8

Constatarea contravenţiilor şi aplicarea sancţiunilor prevăzute la art. 7 se fac de către personalul Ministerului Afacerilor Interne și/sau Ministerul Finanțelor, prin structuri specializate, împuternicite în acest sens.”

**6.** Articolul 11 se abrogă.

**7.** Articolul 12, se modifică și va avea următorul cuprins:

”Art.12

(1) Lista destinatarilor finali pentru anul școlar 2021 -2022 se comunică de către inspectoratele școlare către Ministerului Educației până la data de 13 septembrie 2021, respectiv 13 septembrie 2022, pentru anul școlar 2022-2023.

(2) Ministerul Educației comunică beneficiarului - Ministerul Investițiilor și Proiectelor Europene listele destinatarilor finali pentru anul școlar 2021 -2022 la nivel de judeţ până la data de 1 octombrie 2021, respectiv 1 octombrie 2022, pentru anul școlar 2022-2023.”

**8**. Anexa nr. 2 se modifică și se înlocuiește cu anexa la prezenta ordonanță de urgență.

**Art. II**.

( 1) Ordinul comun al ministrului investitiilor si proiectelor europene și al ministrului educatiei prevăzut la art. 6 alin. (10), se aprobă în termen de 60 de zile de la data intrării în vigoare a prezentei ordonanțe de urgență.

( 2) Raporturile juridice aflate în derulare la data intrării în vigoare a prezentei ordonanțe de urgență se supun legislației în vigoare la data nașterii lor.

**PRIM-MINISTRU**

**Florin-Vasile CÎȚU**